Kreu i delegacionit të BE-së mendon se heqja e imunitetit nuk mjafton: Është vetëm një hap
"Duhet luftuar kultura e korrupsionit". Kështu thotë kreu i delegacionit të Bashkimit Europian në Tiranë, Ettore Sequi. Në një intervistë për "Top Channel", ambasadori thekson se klasa politike ka ende shumë detyra për të përmbushur, në mënyrë që të plotësohen kushtet për statusin e vendit kandidat.
Zoti ambasador, cili është vlerësimi juaj për punën e bërë deri më tani, që lidhet me plotësimin e 12 prioriteteve, që Shqipëria duhet të plotësojë për të marrë statusin e vendit kandidat?
Siç e dini, progres-raporti do të publikohet në tetor dhe ne jemi duke punuar për këtë. Nëse krahasojmë situatën aktuale me atë që ishte në nëntor mund të them se është arritur progres. Mazhoranca dhe opozita duhet të përgëzohen për këtë, pasi kanë treguar vullnet politik dhe vendosmëri. Por kjo nuk mjafton. Krahas çështjeve siç është reforma zgjedhore duhen adresuar edhe çështje të tilla si ato që pritet të diskutohen në Parlament ditët e ardhshme, përfshi edhe çështje që lidhen me reformën parlamentare, luftën kundër korrupsionit, imunitetet etj.
Reforma zgjedhore duket se do të votohet këtë javë në Parlament, por reforma parlamentare mbetet ende e papërfunduar, ndërsa çështja e imuniteteve duket se nuk do të jetë e lehtë të marrë zgjidhje. Nëse këto dy çështje nuk zgjidhen, a është e drejtë të thuhet se shanset për marrjen e statusit kandidat shkojnë drejt zeros?
Unë preferoj të shikoj drejt së ardhmes, bazuar në arritjet. Dhe kur flas për arritje, u referohem atyre më të fundit siç ishte reforma zgjedhore që ishte një çështje e komplikuar, për të cilën mazhoranca dhe opozita treguan vendosmëri dhe vullnet politik. Është e vështirë të flasësh për shkallën e përqindjes së shanseve. Por mendoj se nëse kjo situatë e vullnetit të mirë vijon të ekzistojë, shanset padyshim që do të rriten.
Opozita thotë se ne kemi bërë çfarë na kërkohet të bëjmë për prioritetet politike 1 deri në 4. Sipas jush, a i ka bërë si duhet opozita "detyrat" për të përmbushur këto prioritete? Po qeveria?
Faleminderit për pyetjen, e cila është me të vërtetë interesante. Unë dëshiroj të shikoj plotësimin e prioriteteve të integrimit, si një proces parësor që vijon. Nëse do të gjykoja se çfarë është arritur deri më tani, do të thoja se të dyja palët duhen përgëzuar, pasi shpeshherë kanë gjetur kompromisin, kur ka qenë e vështirë për ta bërë një gjë të tillë. Natyrisht ka pasur progres, por qeveria dhe opozita janë në pozicione të ndryshme, pasi njëra palë është në pushtet dhe tjera në opozitë. Merita dhe vlerësimi duhet t'u jepet të gjithëve.
Në disa progres-raporte të Komisionit Europian nënvizohet shqetësimi për mosndëshkimin e zyrtarëve të lartë për çështjet korruptive dhe abuzimin me pushtetin. A do të jetë mjaftueshëm për luftën ndaj korrupsionit heqja e imuniteteve?
Heqja e imuniteteve është një hap i rëndësishëm, por qartësisht nuk është e mjaftueshme. Kurrë nuk do të jetë e mjaftueshme. Lufta ndaj korrupsionit duhet të jetë e gjithanshme dhe në vetvete është një proces. Çdo tullë që i shtohet murit ka rëndësinë e vet. Ju e dini një prej fjalëve të urta që parapëlqej është "Gur gur bëhet mur".
Ne duhet ta ndërtojmë luftën kundër korrupsionit dhe çfarë është më e rëndësishmja, atë të të luftuarit të kulturës së korrupsionit me të gjitha mënyrat. Heqja e imuniteteve është një prej tullave të këtij muri.
Mund t'ju them se ne jemi duke parë nga afër dhe me kujdes të gjitha propozimet që janë bërë. Ekspertët tanë nga projektet e financuara nga Bashkimi Europian, Euralius, PACA, natyrisht edhe ata amerikanë të OPDAT-it, përfshirë edhe ata nga OSBE-ja, janë duke punuar për të vlerësuar se çfarë sjellin këto propozime.
Sondazhi
"Unë kam kërkuar kryerjen e një studimi, rezultatet e të cilit janë interesante dhe na tregojnë që më shumë se 85% e shqiptarëve, nëse do të kishte një referendum, do të votonin pro shkuarjes në Europë".
Duhet me lëviz
"Një prej fjalive që kam përdorur kohët e fundit është 'Duhet me lëviz'… e cila ishte një shprehje që shkonte në një linjë me iniciativën 'Act Now'. Më lejoni të them se 'Duhet me lëviz për integrimin'"
Klubi i BE-së
"Mendoj se duhet të inkurajojmë qytetarët shqiptarë dhe intelektualët, përfshi këtu edhe shoqërinë civile, për të rritur perceptimin e rëndësisë që merr për Shqipërinë integrimi".
18.07.2012
Burimi: Gazeta Shqip